Clemens episcopus, seruus seruorum Dei, uenerabilibus fratribus vniuersis archiepiscopis et episcopis ac dilectis filijs electis, abbatis, prioribus, prepositis, decanis, archidiaconis, archipresbiteris et alijs ecclesiarum prelatis et rectoribus, capitulis quoque, collegijs et conuentibus Cisterciensis, Cluniacensis, Premonstratensis, Grandimontensis, Cartusiensis, sanctorum Benedicti et Augustini et aliorum ordinum ceterisque personis ecclesiasticis, secularibus et regularibus, exemptis et non exemptis, per Swecie et Norwegie regna et alia dominia carissimi in Christo filij nostri Magni, regis Swecie jllustris, constitutis salutem et apostolicam benedictionem. Attendentes innumera grandia et onerosa negocia, que mundi cursus undique quasi aluearibus decursibus in Romanam diriuat ecclesiam et quod hoc presertim tempore multa onera confluentia et imminentes sibi necessitates exposcunt, ut eadem ecclesia circa plurima et diuersa pie matris sedulitatem exhibeat et officium urgentis prouisionis impendat, ad que leuius supportanda expedit subiectas ecclesias in auxilium matris exuberare suffragia et in supportationem imminentium onerum fatigari, disponebamus pro predictis necessitatibus et oneribus leuius perferendis decimam omnium reddituum et prouentuum ecclesiasticorum in Swecie et Norwegie regnis et partibus illis consistentium imponere per certi temporis spatium in releuationem onerum huiusmodi exigendam; verum quia, sicut postmodum pro parte carissimi in Christo filij nostri Magni, regis Swecie jllustris, per certos ipsius nuncios propositum extitit coram nobis, quedam gentes, que Kareli et Jngri nuncupantur, regnis predictis vicini, immo ex vna parte contigui, cognito suo infidelitatis errore, eodem rege, quem pro suscipienda fide christiana in eorum auxilium specialiter inuocarunt, ipsos ab insultibus et oppressionibus, quibus Rutheni, catholice fidei inimici, eos frequentius affligebant, manu ualida protegente, eam fidem susceperant et baptismum, ijdem Rutheni ad hoc ad eorum exterminium aspirantes et post eiusdem regis ab inde recessum ex inopinato in eos et terram eorum ac aliorum christianorum partium earundem ferali im[m]anitate grassentes (= –santes), alios eorum gladijs, alios suspensos ad arbores, alios canum morsibus expositos et alios incredibilibus tormentorum generibus occiderunt, reliquos Karolos (= Karelos) et Jngros superstites in crudelem et horrendam seruitutem reddactos ad pristinam erroris sui cecitatem reddire prodholor compellentes, ac propter nimiam mortalitatis pestem, que in dictis regnis [et] dominijs in partibus illis hijs temporibus superuenit, adeo sunt hominibus destituta, quod idem rex ad propulsandam eorundem inimicorum molimina non sufficit per se ipsum, pro parte ipsius regis fuit nobis humiliter supplicatum, ut sibi de aliquali decimarum subsidio prouidere de benignitate apostolica dignaremur. Nos igitur, cupientes [ut] tam ecclesie quam regis predictorum necessitatibus huiusmodi aliqualiter consulatur, deliberatione cum fratribus nostris super hijs habita diligenti, decimas omnium reddituum et prouentuum ecclesiasticorum in Swecie et Norwegie regnis et dominijs predictis consistentium per quadriennium, a festo purificationis beate Marie uirginis proximo futuro in antea computandum, a vobis omnibus archiepiscopis et episcopis ac prelatis et alijs personis ecclesiasticis quibuscumque secularibus et regularibus, exemptis et non exemptis, regnorum et dominiorum predictorum, cuiuscumque sint dignitatis, condicionis aut status uel ordinis, quibus et eorum alicui, quo ad hoc nulla priuilegia uel indulgentias uolumus suffragari, preterquam a venerabilibus fratribus nostris sancte Romane ecclesie cardinalibus monasteria jndotata, dignitates, personatus et officia canonicatus et prebendas et ecclesias aut alia quecumque, qualiacumque et quotcumque beneficia ecclesiastica cum cura uel sine cura in regnis et dominijs supradictis obtinentibus vel obtenturis imposterum, qui in apostolice solicitudinis partem assumpti nobiscum emergentium undique negociorum vniuersalis ecclesie nostris humeris incumbentia onera sorciuntur, quique profundi et perutilis assiduitate consilij uigilantes assidue pro rebus publicis et priuatis statui salutique fidelium student sedulitate continua prouidere, nec non a dilectis filijs … magistro et fratribus hospitalis sancti Johannis Jerosolimitani, qui contra hostes fidei christiane exponunt iugiter se et sua, quosque propter hoc a prestatione huiusmodi decime exemptos esse uolumus et immunes, exigendam iuxta modum, morem et consuetudinem in exactione huiusmodi hactenus obseruatos, de dictorum fratrum consilio auctoritate apostolica tenore presentium imponimus; volentes et etiam ordinantes, quod dicta decima inter nos pro nostris et eiusdem ecclesie regemque predictum pro suis releuandis necessitatibus annis singulis dicti quadriennij equaliter, sicut inferius exprimitur, diuidatur, quodque huiusmodi decima per venerabiles fratres nostros Lincopensem et Wexionensem episcopos et dilectum filium abbatem monasterij Howthe Osloensis diocesis, quibus collectionem huiusmodi decime per alias nostras literas prouidimus committendam, seu per subcollectores super hijs deputandos a Lincopensi et Wexionensi episcopis et abbate predictis clericos dumtaxat in duobus terminis singulis annis eiusdem quadriennij uidelicet pro medietate huiusmodi decime cuiuslibet anni in apostolorum Philippi et Jacobi et pro altera medietate in beati Martini confessoris extunc proximo sequenti festiuitatibus, quas uobis omnibus et singulis ad predictam soluendam decimam presentium tenore prefigimus et etiam assignamus, colligatur et etiam exigatur, et per Lincopensem et Wexionensem episcopos et abbatem de Howthe supradictos de ipsorum redditibus et prouentibus iuxta morem obseruatum hactenus persoluatur. Et cum in singulis eisdem terminis decima ipsa collecta fuerit et per Lincopensem et Wexionensem episcopos et abbatem de Howthe predictos de ipsorum redditibus, ut premittitur, [persoluta, medietatem ipsius decime pro nobis et eadem ecclesia in nostrorum et ipsius releuationem onerum] conuertendam illi uel illis, quem uel quos ad eam recipiendam a Lincopensi et Wexionensi episcopis et abbate predictis deputabimus, et medietas altera prefato regi uel de ipsius certo mandato, sublato quolibet difficultatis obstaculo, [assignetur]. Nos uero omnes et singulos cuiuscumque preeminentie, dignitatis aut status existant, qui aliquid de pecunia dicte decime aliter receperint, excommunicationis sententiam incurrere uolumus ipso facto. Quocirca vniuersitatem uestram monemus, rogamus et hortamur in Domino, uobisque nichilominus per apostolica scripta mandamus, quatenus tam ecclesie memorate quam regis prefati necessitates huiusmodi deuota consideratione pensantes ac eisdem ecclesie atque regi pio super hoc compatientes affectu, prefatam decimam de uestris redditibus et prouentibus supradictis in eisdem duobus terminis per singulos annos eiusdem quadriennij, prout superius est expressum, sine difficultate qualibet pro nostra et apostolice sedis reuerentia persoluatis. Datum [Auinione] ij idus martij pontificatus nostri anno nono.